text: Lørdag morgen er grå og våd - men det bliver bedre
  01 juli 2017 kl. 04.33
  En våd og blæsende morgen med en mere rimelig eftermiddag i vente. 
  En lørdag morgen med rundstykker i haven bliver der ikke meget af i det syd- og sønderjyske landskab i dag. Både morgen og formiddag byder nemlig på gråvejr og små skyl.
  Vinden er hård, og det skal man være opmærksom på, hvis man skal krydse Vejlefjordbroen eller Lillebæltsbroen her til morgen. Mindre køretøjer skal tage vare på hårde vindstød, men den stærke blæst skulle aftage op ad dagen og blive til svag eller let vind.
  Der skulle blive tørt hen mod eftermiddagen, hvor der også er lagt op til en sol, der kigger frem i ny og næ. Temperaturen kommer til at lægge sig mellem 18 og 22 grader, så selvom vejret minder mere om efterår end sommer, så behøver man ikke tage den helt store skijakke på i dag.
  Temperaturen i nattetimerne lægger sig mellem 10 og 13 grader med jævn vind.
  